送從弟長安下第南歸覲親
作者：邵謁
朝代：唐

paragraphs: 白日不得照，戴天如戴盆。
青雲未見路，丹車勞出門。
採薇秦山鎮，養親湘水源。
心中豈不切，其如行路難。
爲文清益峻，爲心直且安。
芝蘭未入用，馨香志獨存。
他門種桃李，猶能蔭子孫。
我家有棠陰，枝葉竟不繁。
心醉豈因酒，愁多徒見萱。
征徒忽告歸，執袂殷勤論。
在鳥終爲鳳，爲魚須化鯤。
富貴豈長守，貧賤寧有根。
丈夫志不大，何以佐乾坤。
晝短疾於箭，早來獻天言。
莫戀蒼梧畔，野煙橫破村。